ନୂଆଦିଲ୍ଲୀଃ ରାଜଧାନୀ ଦିଲ୍ଲୀରେ ଖାଦ୍ୟ ପାଇଁ ନିରାଶ୍ରୟଙ୍କ ଲମ୍ବାଧାଡ଼ି ଅଭାବନୀୟ ପରିସ୍ଥିତି ସୃଷ୍ଟି କରିଛି। ଦିଲ୍ଲୀ ସରକାରଙ୍କ ପକ୍ଷରୁ ବିଭିନ୍ନ ସ୍ଥାନରେ ସରକାରୀ ସ୍କୁଲରେ ଦିଆଯାଉଥିବା ମଧ୍ୟାହ୍ନ ଭୋଜନ ପାଇଁ ଲୋକେ ସକାଳ ୬ଟାରୁ ଧାଡ଼ି ଲଗାଉଥିବା ଓ ଗୋଟିଏ ଗୋଟିଏ ଧାଡ଼ିରେ ୫୦୦ରୁ ୧୨୦୦ ପର୍ୟ୍ୟନ୍ତ ଲୋକ ରହୁଥିବା ଦେଖିବାକୁ ମିଳୁଛି। ଲୋକେ ନିଜେ ଛିଡ଼ା ହୋଇ ନ ପାରିଲେ କିଛି ସାମଗ୍ରୀ ରଖିଯାଉଛନ୍ତି। ଦିଲ୍ଲୀ ସରକାର ଏପ୍ରିଲ ୧ରୁ ୨୫୦୦ କେନ୍ଦ୍ରରେ ଖାଦ୍ୟ ଯୋଗାଉଛନ୍ତି। ପ୍ରତ୍ୟହ ୧୦ଲକ୍ଷ ଲୋକଙ୍କୁ ଖାଦ୍ୟ ଦିଆଯାଉଥିବା ପ୍ରକାଶ। ଅପରପକ୍ଷରେ ଖାଦ୍ୟ ସଂକଟ ଦୂର ସହ ଭୋକିଲାଙ୍କୁ ଠାବ କରିବା ଓ ସମସ୍ତଙ୍କୁ ରାତ୍ରିକାଳୀନ ଆଶ୍ରୟ ସୁବିଧା ଯୋଗାଇ ଦେବା ପାଇଁ ଅରବିନ୍ଦ କେଜରିୱାଲ ସରକାର 'ଗୁଗୁଲ ମ୍ୟାପ୍' ସହିତ ସଂଯୋଗ ସ୍ଥାପନ କରିଛନ୍ତି। ଏହାଦ୍ବାରା ଯେ କେହି ସରକାରଙ୍କ ଦ୍ବାରା ଆୟୋଜିତ ସମସ୍ତ ଖାଦ୍ୟଯୋଗାଣ କେନ୍ଦ୍ର ଓ ରାତ୍ରିକାଳୀନ ଆଶ୍ରୟ କେନ୍ଦ୍ର ଠାବ କରିପାରିବ ବୋଲି କେଜରିୱାଲ ମଙ୍ଗଳବାର ନିଜ ଟ୍ବିଟରରେ ଉଲ୍ଲେଖ କରିଛନ୍ତି। ପ୍ରଧାନମନ୍ତ୍ରୀଙ୍କ ଦ୍ବାରା ତାଲାବନ୍ଦ ଅବଧି ବୃଦ୍ଧି କରାଯାଇଥିବାବେଳେ ଏହାର ପାଳନ ପାଇଁ ସବୁ ପ୍ରକାର ସାହାଯ୍ୟ କରିବେ ବୋଲି ସେ କହିଛନ୍ତି।
